ประกาศของคณะปฏิวัติ ฉบับที่ 71
ประกาศของคณะปฏิวัติ
ฉบับที่ ๗๑[๑]
 

โดยที่ได้มีการจัดตั้งจังหวัดยโสธรขึ้น
จำเป็นต้องเปลี่ยนแปลงฐานะเทศบาลตำบลยโสธรเป็นเทศบาลเมือง หัวหน้าคณะปฏิวัติจึงมีคำสั่ง
ดังต่อไปนี้

ข้อ ๑ ให้เปลี่ยนแปลงฐานะเทศบาลตำบลยโสธรเป็นเทศบาลเมือง
เรียกชื่อว่าเทศบาลเมืองยโสธร
เทศบาลเมืองยโสธรมีเขตตามที่เทศบาลตำบลยโสธรมีอยู่ในวันที่ประกาศของคณะปฏิวัติฉบับนี้ใช้บังคับ

ข้อ ๒ ให้สมาชิกสภาเทศบาลตำบลยโสธรเป็นสมาชิกสภาเทศบาลเมืองยโสธร
และให้รัฐมนตรีว่าการกระทรวงมหาดไทยแต่งตั้งผู้ซึ่งมีคุณสมบัติครบถ้วนตามกฎหมายว่าด้วยการเลือกตั้งสมาชิกสภาเทศบาลเข้าเป็นสมาชิกสภาเทศบาลเมืองยโสธรให้ครบจำนวนตามที่กฎหมายกำหนด
ภายในสามสิบวันนับแต่วันที่ประกาศของคณะปฏิวัติฉบับนี้ใช้บังคับ
ให้สมาชิกภาพแห่งสภาเทศบาลเมืองยโสธรตามวรรคหนึ่งสิ้นสุดลงในวาระแรกเมื่อถึงคราวออกตามวาระของสมาชิกสภาเทศบาลตำบลยโสธรเดิม

ข้อ ๓ ให้ประกาศของคณะปฏิวัติฉบับนี้มีผลใช้บังคับเช่นเดียวกับพระราชกฤษฎีกาที่ออกตามความในมาตรา
๑๓ แห่งพระราชบัญญัติเทศบาล พ.ศ. ๒๔๙๖

ข้อ ๔ ให้รัฐมนตรีว่าการกระทรวงมหาดไทยรักษาการตามประกาศของคณะปฏิวัติฉบับนี้

ข้อ ๕ ประกาศของคณะปฏิวัติฉบับนี้ให้ใช้บังคับตั้งแต่วันที่
๑ มีนาคม พ.ศ. ๒๕๑๕ เป็นต้นไป


ประกาศ ณ วันที่ ๖ กุมภาพันธ์ พุทธศักราช ๒๕๑๕
จอมพล ถ.
กิตติขจร
หัวหน้าคณะปฏิวัติ
ปิติวรรณ/จัดทำ
๒๘ เมษายน ๒๕๖๓

อรญา/ตรวจ
๕ สิงหาคม ๒๕๖๓

[๑] ราชกิจจานุเบกษา
เล่ม ๘๙/ตอนที่ ๒๑/ฉบับพิเศษ หน้า ๔/๗ กุมภาพันธ์ ๒๕๑๕